b'\n_START_ARTICLE_\nVera Menchik\n_START_PARAGRAPH_\nVera Menchik (t\xc5\xa1ehhi keeles V\xc4\x9bra Men\xc4\x8d\xc3\xadkov\xc3\xa1; p\xc3\xa4rast abiellumist on m\xc3\xb5nel pool kasutatud ka nime Menchik-Stephenson; 1. m\xc3\xa4rts (vkj 16. veebruar) 1906 Moskva \xe2\x80\x93 27. juuni 1944 London) oli Inglismaa maletaja, naiste male maailmameister (1927\xe2\x80\x931944)._NEWLINE_Tema isa oli t\xc5\xa1ehh ja ema inglanna. 9-aastaselt \xc3\xb5ppis maletama. 1921. aastal asus koos vanematega elama Suurbritanniasse. _NEWLINE_1927. aastal korraldas Rahvusvaheline Malef\xc3\xb6deratsioon (FIDE) Londonis esimese naiste maailmameistriv\xc3\xb5istluste turniiri. 12 osav\xc3\xb5tjaga maleturniiri v\xc3\xb5itis Menchik, edestades 1,5 punktiga teiseks tulnud rootslannat Katarina Beskowit ja sai maailmameistriks. Menchik kaitses tiitlit korduvalt, v\xc3\xb5ites k\xc3\xb5ik s\xc3\xb5jaeelsed maailmameistriv\xc3\xb5istlused ja tiitlimat\xc5\xa1id. _NEWLINE_Malet m\xc3\xa4ngis ka tema noorem \xc3\xb5de Olga Menchik, kelle parimaks saavutuseks j\xc3\xa4i neljas koht 1935. aastal toimunud maailmameistriv\xc3\xb5istlustel. Vera Menchik hukkus koos \xc3\xb5e ja emaga teises maailmas\xc3\xb5jas \xc3\xb5hur\xc3\xbcnnakus Londonile. _NEWLINE_Tema nime kannab naiste maleol\xc3\xbcmpia v\xc3\xb5idukarikas.'